maximiliaen etc. doen te wetene eenen iegelycken tegewoirdich ende
toecomende dat wy ontfaen hebben die oitmoedige supplicatie
van aerde ende matheeuse van rumpay gebroederen geboren
van berlaer inhoudende hoe dat omtrent vier oft vyf jaren
geleden de voers. supplianten met x oft xij gesellen van hueren vrienden
ende magen wetende dat twee van hueren magen in onser stat
van lyere om symple brueken gevangen geweest hadden ende
uuyter selver gevanckenissen gebroken waren ende gelegen
opt kerckhof aldaer quamen bynnen der selver stat gestoct
ende gewapent ende ghingen totten selven hueren vrienden ende
magen opt kerckhoff voers. de welcke zy doen met hen leydden
uuyter voers. stede ende al met schoenen dagen ende hoe wel
dit al geschiet es paysiveleck zonder den heere oft der gemeynter
vander selver stat eenige fortche violentie scoffiericheyt oft
scande te doene desen nochtans nyet tegenstaende de voers.
supplianten beduchtende rigeur van iusticien ende hier naemaels
van eenigen van onsen officieren om tghene des voers. es getravelleert
ende gemolesteert te moegen werdden en souden hen nyet
wel derren houden verkeeren noch converseren in onsen lande
van brabant soe verre hen onse gratie in desen nyet
verleent en wordde alsoe zy seggen om de welcke zy ons
seere oitmoedelic hebben doen bidden soe eest dat wy
desen aengesien ende hier op gehadt dadvys van onsen zeere lieven
ende getrouwen riddere ende cancellier den heere van escaubeke
ende bierbeke etc. ende lieden van onsen rade in brabant compassie
ende medelyden hebbende metten voers. supplianten ende willende hen
in desen gratie ende genade prefereren den rigeur van iusticien
zunderlinghe ter eeren ende weerdicheyt vander heyliger passien
ons liefs heeren jhesu cristi die hy als heden om onser alder verlossinge
ende salicheyt geleden heeft aenden houte des cruys hebben den
selven supplianten in gevalle als boven geremitteert quytgeschonden
ende vergheven remitteren quytschelden ende vergheven uuyt
onser sunderlinger gratien by desen tstuck ende mesdaet voerscreven
mitgaders oic alle penen ende offensien corporeele ende crimminele
inden welcken zy hen overmits ende uuyt saken van tghene des
voers. es ende daer aen cleven mach tegens onse ons hoocheyt
ende iusticie eenichsins moegen hebben ontghaen ende mesgrepen
ende hebben tot dien uuyt onser breeder gratien gerevoceert ende te nyeuwte
gedaen revoceren wederroepen ende doen te nyeuten by desen alle
daeghselen procedueren deffaulten continuatien die tegens den
voers. supplianten moegen zijn gedaen stellende ende restituerende
hen als van desen tot hueren goeden famen ende namen in onsen voers.
lande van brabant tallen steden ende plaetsen daer hen dat
sal goetduncken ende tot hueren goeden ongeconfiqueert ende nyet
verbuert zynde soe verre daer eenige syn imponerende hierop
een eewich gezwijch onsen procureur generael ende allen anderen onsen
rechteren iusticieren ende officieren ons voers. lants van brabant
hoedanighe die syn oft wesen moegen satisfactie nochtans
der geinteresseerder partien alvoeren gedaen civillick * alleene
soe verre daer eenige toe staet ende die noch nyet gedaen en zyn
behouden dat de voers. supplianten ter causen vanden voers. mesdaet
gehouden zyn sullen eerlycke beternisse te doene ter plaetsen
daer zy tstuck gecommitteert hebben ende oic in onsen rade van
brabant aldaer zy dien aenghaende tegens onsen procureur in proces
waren dwelc zy verzwegen hebben ende dat zy tot dien
gehouden sullen wesen ons sekere amende civile te betalene
naer gelegentheyt der voers. mesdaet ende faculteyt van hueren
goeden allet ter ordinantie arbitragen ende goetduncken vanden
voers. onsen cancellier ende lieden van onsen rade in brabant voers.
die welcke wy daer toe gecommitteert hebben ende committeren
by desen ontbieden daer om ende bevelen den selven onsen
cancellier ende lieden van onsen rade dat voere hen geroepen die ghene
die behoiren sullen daer om geroepen te syne zy procederen ende
doen procederen wel ende dueghdelyc totter verificatien ende
interinemente van desen ende ter arbitragien taxatien ende moderatien
vander eerlycker beternissen ende amende civile voers. inder
manieren ende alsoe dat behoiren sal ende de voers. eerlycke
beternisse gedaen ende onse amende voers. amende civile betaelt
zynde in handen vanden ghenen van onsen rentmeesteren
dien dat behoiren sal ende de welcke gehouden zyn sal ontfanck
daer af tonsen behoef te doene sy onse drosset van brabant
meyer van loeven amman van bruessel schouteten van
antwerpen ende vanden bossche ende voerts alle andere onse ende
onser vassallen iusticieren ende officieren tegewoirdige ende
toecomende huere stadthouderen ende elc van hen soe hen dat
behoirt ende aengaen mach den voers. supplianten van deser onser
tegewoirdiger gratien remissien ende quytsceldingen inder manieren
voerscreven tot eewigen dagen peysselic vredelic ende volcomelic
doen ende laten genieten ende gebruycken sonder hen te doene
oft te laten geschien nu noch in toecomende tyden eenigen hinder
stoot oft letsel aen hueren liven oft goeden ter contrarien in eeniger
manieren maer soe verre huere persoenen ofte eenige van hueren voers.
goeden nyet geconfisqueert synde ter saken van desen eenichsins
aengetast gevangen gearresteert becommert oft gemolesteert waeren
sy die ende elc van hen terstont ende sonder vertreck ontslaen
ende doen ontslaen ende stellen tot geheelder ende volcomender delivrancie
want ons alsoe gelieft ende ten eynde dat dit vast ende gestadich
zy ende blive tot eeuwigen dagen soe hebben wy onsen segel hier
aen doen hangen behouden ons in allen saken ons recht ende
eeneniegelycken des syns gegeven in onser stadt van bruessel
opten heyligen vrydach int jaer ons heeren duysent vyfhondert ende
xij ende vanden rycken van ons keyser te wetene van germanien
het xxvij ende van hongrien etc. het xxiije aldus stont gescreven
boven opte plijcke byden keyser ende mynen heere den eertshertoge
in hueren rade ende geteekent momboir
gecollationeert ende bevonden concorderende
metten originale bij mij
$$$